तमिलनाडु में ट्रक से टकराई बस; 3 महिलाओं की मौत, 7 घायल
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar उदयपुर में रेप के बाद 8 साल की बच्ची के 10 टुकड़े किए, खंडहर में मिला शव; आरोपी गिरफ्तार - जम्मू-कश्मीर के सांबा में पुलिस को संदिग्ध बैग में से हथियार मिले, FIR दर्ज
तमिलनाडु के शिवगंगा जिले के थिरुमनजोलाई के पास राज्य परिवहन निगम की बस की टक्कर ट्रक से हो गई। हादसे में 3 महिलाओं की मौत हो गई और 7 लोग घायल हो गए। बस में 47 लोग सवार थे। शिवगंगा के कलेक्टर मधुसूदन रेड्डी ने बताया- घायलों को इलाज के लिए शिवगंगा अस्पताल में भर्ती कराया गया है।
आज की अन्य बड़ी खबरें...
शराब नीति मामले में मनीष सिसोदिया की CBI कस्टडी 17 अप्रैल तक बढ़ी
दिल्ली के राउज एवेन्यू कोर्ट ने राज्य के पूर्व उप मुख्यमंत्री मनीष सिसोदिया की CBI कस्टडी 17 अप्रैल तक बढ़ा दी है। विवादित शराब नीति में भ्रष्टाचार के मामले में आज ही सिसोदिया की न्यायिक हिरासत खत्म हो रही थी। सीबीआई ने इसे बढ़ाने की याचिका दाखिल की थी। सीबीआई ने तर्क दिया था कि जांच बहुत ही नाजुक मोड़ पर है, ऐसे में सिसोदिया को बेल नहीं दी जानी चाहिए।
झारखंड में पुलिस एनकाउंटर में 5 नक्सली मारे गए, दो पर 25 लाख रुपए का इनाम था
झारखंड के चतरा में पुलिस से मुठभेड़ में पांच नक्सली मारे गए हैं। इन में से दो के ऊपर 25 लाख रुपए और दो के ऊपर 5 लाख रुपए का इनाम रखा गया था। इनके पास से 2 एके 47 बरामद हुई हैं। पुलिस का ऑपरेशन फिलहाल जारी है। पूरी खबर यहां पढ़ें...
दिल्ली कोर्ट ने यासीन भटकल समेत 10 अन्य के खिलाफ आरोप तय किए
दिल्ली कोर्ट ने यासीन भटकल समेत 10 अन्य के खिलाफ आरोप तय किए हैं। बताया गया कि भटकल भारत के खिलाफ युद्ध छेड़ने के लिए कई बार आतंकी गतिविधियों में शामिल था। रिपोर्ट्स के मुताबिक कोर्ट का कहना है कि डिजिटल डेटा से साफ पता चलता है कि वह न केवल आतंकवादी गतिविधियों को अंजाम देने की बड़ी साजिश में शामिल था, बल्कि IED और विस्फोटक तैयार करने में भी उसकी भूमिका थी।
कीव पहुंचे जर्मनी के वाइस चांसलर, बोले- जंग के बाद देश को फिर बनाएंगे
जर्मनी के वाइस चांसलर रॉबर्ट हाबैक सोमवार सुबह यूक्रेन के दौर पर कीव पहुंचे हैं। उन्होंने इस दौरे का मकसद बताते हुए कहा कि वो यूक्रेन के लोगों को ये उम्मीद देना चाहते हैं कि जंग के बाद देश को फिर से बनाया जाएगा। हाबैक जर्मनी के वित्त मंत्री भी हैं। इस दौरे पर वो यूक्रेन के ऊर्जा के ढ़ांचों को दोबारा से डेवलेप करने पर चर्चा करेंगे। जर्मनी के वाइस चांसलर के साथ कई वहां के कई बिजनेसमैन भी रॉबर्ट हाबैक के साथ गए हैं। पिछले हफ्ते ही जर्मनी ने यूक्रेन को 18 लेपर्ड टैंक दिए थे।
जम्मू-कश्मीर के सांबा में पुलिस को संदिग्ध बैग में से हथियार मिले, FIR दर्ज
जम्मू-कश्मीर के सांबा में पुलिस को सुबह 7:15 रखबिरोटियां में कुछ संदिग्ध वस्तु मिलने की सूचना मिली। ASP सांबा ने बताया कि सूचना मिलते ही मौके पर बम डिस्पोजल टीम पहुंची। संदिग्ध वस्तु की जांच कराई गई। पुलिस को उसमें 3 पिस्तौल, 4 बम, 6 मैगजीन और 48 गोलियां मिलीं। FIR दर्ज कर दी गई है, जांच जारी है।
उदयपुर में रेप के बाद 8 साल की बच्ची के 10 टुकड़े किए, खंडहर में मिला शव; आरोपी गिरफ्तार
उदयपुर के मावली इलाके में 8 साल की बच्ची के रेप के बाद 10 टुकड़े कर मर्डर करने का मामला सामने आया है। बच्ची 4 दिन से लापता थी। घर से 200 मीटर दूर खंडहर में उसके शव के टुकड़े पड़े मिले। पुलिस ने शव मिलने के 24 घंटे के अंदर रेप-हत्या के आरोप में 21 साल के युवक को गिरफ्तार किया है। पूरी खबर यहां पढ़ें...
रूस के सेंटपीटर्सबर्ग में कैफे में ब्लास्ट, मिलिट्री ब्लॉगर की मौत, 25 घायल
रूस के सेंट पीटर्सबर्ग में रविवार को हुए ब्लास्ट में एक मिलिट्री ब्लॉगर ब्लादलेन तार्तास्की की मौत हो गई। घटना में 25 लोग घायल हुए हैं। न्यूज एजेंसी के मुताबिक, तार्तास्तकी का रियल नेम मैग्जिम फोमिन था और उसके टेलीग्राम पर 5 लाख से ज्यादा फॉलोअर थे। वे रूस-यूक्रेन जंग की कमेंट्री सुनाने के चलते लोकप्रिय हुए थे।
लोकल मीडिया के मुताबिक, यह ब्लास्ट एक कैफे में हुआ है, जिसके मालिक रूस के लिए लड़ने वाली वैगनर नाम की प्राइवेट मिलिट्री के फाउंडर येवगेनी प्रिगोझीन थे। पूरी खबर यहां पढ़ें...
पापुआ न्यू गिनी के मोरेसबी में भूकंप के तेज झटके, रिक्टर स्केल पर तीव्रता 7.2 मापी गई
पापुआ न्यू गिनी के मोरेसबी में रविवार रात (भारतीय समय अनुसार 11.34 बजे) भूकंप के तेज झटके महसूस किए गए। रिक्टर स्केल पर इसकी तीव्रता 7.2 मापी गई है। भूकंप का केंद्र 80 किलोमीटर की गहराई में था।
केरल में चलती ट्रेन में व्यक्ति ने महिला यात्री को लगाई आग, घटना में 8 पैसेंजर्स भी झुलसे
केरल के कोझिकोड में रविवार रात एक व्यक्ति ने महिला यात्री पर पेट्रोल छिड़ककर चलती ट्रेन में आग लगा दी। घटना में 8 पैसेंजर्स भी झुलस गए। सभी को नजदीकी अस्पताल में भर्ती कराया गया है। जानकारी के मुताबिक, यह घटना रात करीब 10 बजे अलप्पुझा से कन्नूर जाने वाली एग्जीक्यूटिव एक्सप्रेस के कोच नंबर D1 की है। उस समय ट्रेन इलाथुर पुल पर थी। पुलिस ने बताया कि घटना को अंजाम देने के बाद आरोपी ट्रेन से कूदकर फरार हो गया। उसकी पहचान अभी नहीं हो पाई है। मामले की जांच की जा रही है। पूरी खबर यहां पढ़ें...
तिब्बत के शिजांग में 4.2 तीव्रता का भूकंप
​तिब्बत के शिजांग में सोमवार सुबह भूकंप के झटके महसूस किए गए। नेशनल सेंटर फॉर सीस्मोलॉजी के मुताबिक, रिक्टर स्केल पर इसकी तीव्रता 4.2 रही। किसी नुकसान की खबर नहीं है।
भारत-अमेरिका की वायु सेनाएं प. बंगाल में 10 अप्रैल से युद्धाभ्यास करेंगी
भारत और अमेरिका की वायु सेनाएं 10 अप्रैल से पश्चिम बंगाल के कलाई कुंडा एयरपोर्ट पर युद्धाभ्यास करेंगी। इस युद्धाभ्यास में अमेरिकी वायुसेना के एफ-15 स्ट्राइक ईगल लड़ाकू विमान की एक स्क्वाड्रन भी शामिल होगी। दूसरी ओर, भारत इस युद्धाभ्यास में रूसी मूल के अपने सुखोई-30 जेट को तैनात करेगा। दोनों देशों के बीच कोप इंडिया के तहत यह युद्धाभ्यास होगा।
झांसी रेलवे स्टेशन पर खड़ी ट्रेन में 2 महिलाओं के साथ रेप, सेना के 2 जवानों पर लगे आरोप
झांसी रेलवे स्टेशन से दो महिलाओं के साथ रेप का मामला सामने आया है। महिलाओं का आरोप है कि रविवार शाम रेलवे स्टेशन के प्लेटफार्म नंबर 7 पर खड़ी बोगी में सेना के दो जवानों ने उनके साथ रेप किया। इसके बाद वह महिलाओं का मोबाइल लेकर भाग गए। महिलाओं ने रेलवे पुलिस को सूचना दे दी है। हालांकि, अभी तक तहरीर नहीं दी गई है। GRP मामले की जांच पड़ताल में जुटी है।
उदयपुर की फर्नीचर फैक्ट्री में आग लगी, फायर ब्रिगेड की गाड़ियां मौके पर पहुंचीं
उदयपुर में रविवार को एक फर्नीचर फैक्ट्री में आग लग गई। आग को काफी दूरी से देखा जा सकता था। सूचना मिलते ही फायर ब्रिडेग की गाड़ियां मौके पर पहुंच गई हैं।